## Pravilnik o jedinstvenom informatičkom sustavu i obradi podataka tehničkih pregleda i registracije vozila

### NN 166/1998 (30.12.1998.), Pravilnik o jedinstvenom informatičkom sustavu i obradi podataka tehničkih pregleda i registracije vozila

# CENTAR ZA VOZILA HRVATSKE HRVATSKI AUTOKLUB

Na temelju članka 280. stavka 3. Zakona o sigurnosti prometa na cestama
("Narodne novine" 59/96) i rješenja Ministarstva unutarnjih poslova Republike
Hrvatske broj: 511-01-72-769377-93 od 5. kolovoza 1993., Nadzorni odbor
Centra za vozila Hrvatske na sjednici održanoj 17. prosinca 1998. i Upravni
odbor Hrvatskog autokluba na sjednici održanoj 17. prosinca 1998. godine
donijeli su

## **PRAVILNIK**

### **O JEDINSTVENOM INFORMATIČKOM SUSTAVU I OBRADI PODATAKA TEHNIČKIH PREGLEDA I REGISTRACIJE VOZILA**

Članak 1.

Ovim pravilnikom propisuju se uvjeti za uvođenje elektroničke obrade
podataka koji se prikupljaju u toku tehničkih pregleda i registracije vozila
i ostalih poslova koji se obavljaju u stanicama za tehničke preglede vozila
(u daljnjem tekstu: stanica), a u okviru funkcioniranja jedinstvenog sustava
tehničkih pregleda i registracije vozila. Ovim pravilnikom uređuju se i
međusobna prava i obveze Centra za vozila Hrvatske i stanica u području
jedinstvenog informatičkog sustava i obrade podataka tehničkih pregleda
i registracije vozila.

Članak 2.

Centar za vozila Hrvatske i stanice definiraju, organiziraju i uvode
jedinstveni informatički sustav prikupljanja, distribucije, dostavljanja
i korištenja podataka koji se u poslovanju stanica obrađuju, sa svrhom
bržeg, boljeg i efikasnijeg poslovanja stanice, ujednačavanja kriterija,
kontrole rada i podizanja razine kvalitete tehničkih pregleda vozila.

Članak 3.

U sustav distribucije, dostavljanja i korištenja podataka pored stanica
i Centra za vozila Hrvatske uključene su i pravne osobe u čijem sustavu
djeluju stanice, Ministarstvo unutarnjih poslova, Hrvatski autoklub, osiguravajuće
organizacije, organizacije koje prikupljaju sredstva za izgradnju i održavanje
cesta, kao i drugi zainteresirani subjekti.

Članak 4.

Jedinstveni informatički sustav u pravilu treba osigurati:

trajno memoriranje svih u sustav unijetih podataka i njihovo opetovano
korištenje u neograničenom broju slučajeva,

ispisivanje (tiskanje) unijetih, odnosno ranije memoriranih podataka
u odgovarajuće rubrike svih u sustav unijetih podataka u svrhu analiza
i distribucije podataka, izradu odgovarajućih tabelarnih prikaza i njihovo
objavljivanje u službenim ili stručnim publikacijama,

mogućnost kontinuiranog (dnevnog, mjesečnog, po radnim mjestima i sl.)
iskazivanja rada i obračuna materijalno-financijskog poslovanja stanica
i tiskanje odgovarajućih tabelarnih pregleda,

mogućnost internog (radnih mjesta unutar stanica) i eksternog (ostalih
subjekata uključenih u jedinstveni informacijski sustav) povezivanja svih
korisnika te mogućnosti prijenosa podataka i međusobnog komuniciranja,

mogućnost unošenja dodatnih, odnosno proširivanja i izmjene unijetih
podataka, uključivanja u jedinstveni informatički sustav novih korisnika
i sl.

Članak 5.

Centar za vozila Hrvatske je u okviru izvršenja obveza i zadataka iz
ovog pravilnika dužan obavljati sljedeće poslove:

organizirati izradu, usavršavanje i trajno praćenje primjenjivosti aplikacije
te njezino instaliranje u stanicama,

koordinirati odnose sa i između svih korisnika,

preporučiti nabavu neophodne opreme (hardware) za funkciju sustava,
prijenos podataka i njegovo uključivanje u sustav ostalih korisnika,

organizirati stalno usavršavanje operativnog osoblja stanica za rad
i korištenje jedinstvenog informatičkog sustava,

analizirati podatke dobivene iz jedinstvenog informatičkog sustava,
izrađivati izvješća o utvrđenim rezultatima na temelju statističke obrade
podataka, objavljivati ih ili dostavljati zainteresiranim subjektima.

Članak 6.

Obveze stanica u smislu funkcioniranja jedinstvenog informatičkog sustava
su sljedeće:

za svoje potrebe nabaviti neophodnu opremu (hardware) s odgovarajućim
operativnim softwareom, u skladu s preporukama iz članka 5. ovog pravilnika,

osigurati školovanje djelatnika svoje stanice,

stalno i kontinuirano unošenje podataka u poslovanju u jedinstveni informatički
sustav,

osiguranje i redovno održavanje telefonske linije u svrhu neometanog
funkcioniranja prijenosa podataka unutar jedinstvenog informatičkog sustava,

upućivanje zaposlenika koji operativno rade na informatičkom sustavu
i na stručno usavršavanje koje organizira Centar za vozila Hrvatske.

Članak 7.

Priprema obrada i prezentacija podataka, način i uvjeti povezivanja
i distribucije podataka, uključivanje ostalih korisnika u sustav, kao i
ostali zajednički poslovi realizirat će se prema posebnim odlukama Centra
za vozila Hrvatske.

Članak 8.

Sredstva za financiranje rada jedinstvenog informatičkog sustava osiguravaju
se kroz redovnu djelatnost stanica i Centra za vozila Hrvatske.

Članak 9.

Stupanjem na snagu ovog pravilnika prestaje važiti Pravilnik o jedinstvenom
informatičkom sustavu i obradi podataka u stanicama za tehnički pregled
I/1, broj: 708-3/93 odnosno broj 3210/6 od 8. prosinca 1993. godine.

Članak 10.

Ovaj pravilnik stupa na snagu osmog dana od dana objave u "Narodnim
novinama".

I/1, broj: 2277-1/98                                                                Broj:
8588
Zagreb, 18. prosinca 1998.                                                     Zagreb,
18. prosinca 1998.
CENTAR ZA VOZILA HRVATSKE                                    HRVATSKI AUTOKLUB

Predsjednik Nadzornog odbora                                             Predsjednik

**Ivan Babovac, dipl. inž.,** v. r.                                              **Tomislav
Družak, dipl. oec.,** v. r.

Pravilnik, NN 166/1998-2050